CELEX: 32018R2056
Language: hu
Date: 2018-12-06 00:00:00
Title: A Tanács (EU) 2018/2056 rendelete (2018. december 6.) az Európai Unió Hivatalos Lapjának elektronikus közzétételéről szóló 216/2013/EU tanácsi rendelet módosításáról

27.12.2018   
               
               
                  HU
               
               
                  Az Európai Unió Hivatalos Lapja
               
               
                  L 329/1
               
            
         A TANÁCS (EU) 2018/2056 RENDELETE
         (2018. december 6.)
         az Európai Unió Hivatalos Lapjának elektronikus közzétételéről szóló 216/2013/EU tanácsi rendelet módosításáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 352. cikkére,
         tekintettel az Európai Bizottság javaslatára,
         a jogalkotási aktus tervezete nemzeti parlamenteknek való megküldését követően,
         tekintettel az Európai Parlament egyetértésére,
         különleges jogalkotási eljárás keretében,
         mivel:
         
                     (1)
                  
                  
                     A 216/2013/EU tanácsi rendelet (1) értelmében a Hivatalos Lap elektronikus kiadását – az 1999/93/EK európai parlamenti és tanácsi irányelvvel (2) összhangban – minősített tanúsítványon alapuló és biztonságos aláírás-létrehozó eszközzel előállított, fokozott biztonságú elektronikus aláírással kell ellátni.
                  
               
                     (2)
                  
                  
                     A 910/2014/EU európai parlamenti és tanácsi rendelet (3) megállapítja az elektronikus aláírások, az elektronikus bélyegzők, az időbélyegzők, az elektronikus dokumentumok, az ajánlott elektronikus kézbesítési szolgáltatások és a weboldal-hitelesítési tanúsítvány szolgáltatások jogi keretét.
                  
               
                     (3)
                  
                  
                     Az elektronikus bélyegző általi hitelesítés az elektronikus aláíráshoz hasonló garanciákat nyújt. A Hivatalos Lap hitelesítésére használt elektronikus bélyegző felgyorsítaná a Hivatalos Lapnak az EUR-Lex honlapon történő közzétételének folyamatát.
                  
               
                     (4)
                  
                  
                     A 216/2013/EU rendeletet ezért módosítani kell,
                  
               ELFOGADTA EZT A RENDELETET:
         
            1. cikk
            A 216/2013/EU rendelet 2. cikk (1) bekezdése a következőképpen módosul:
            
               
                  „1.   A Hivatalos Lap elektronikus kiadását a 910/2014/EU európai parlamenti és tanácsi rendeletben (*1) meghatározott minősített elektronikus aláírással vagy a 910/2014/EU rendeletben meghatározott minősített elektronikus bélyegzővel kell ellátni. A minősített elektronikus aláírás és a minősített elektronikus bélyegző hitelesítésére szolgáló minősített tanúsítványokat és azok megújított változatait az EUR-Lex honlapon közzé kell tenni, hogy a nyilvánosság ellenőrizhesse a minősített elektronikus aláírásnak vagy a minősített elektronikus bélyegzőnek, és a Hivatalos Lap elektronikus kiadásának hitelességét.
               
            
         
         
            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. december 6-án.
            
               
                  a Tanács részéről
               
               
                  az elnök
               
               H. KICKL
            
         
         
            (1)  A Tanács 216/2013/EU rendelete (2013. március 7.) az Európai Unió Hivatalos Lapjának elektronikus közzétételéről (HL L 69., 2013.3.13., 1. o.).
         
            (2)  Az Európai Parlament és a Tanács 1999/93/EK irányelve (1999. december 13.) az elektronikus aláírásra vonatkozó közösségi keretfeltételekről (HL L 13., 2000.1.19., 12. o.).
         
            (3)  Az Európai Parlament és a Tanács 910/2014/EU rendelete (2014. július 23.) a belső piacon történő elektronikus tranzakciókhoz kapcsolódó elektronikus azonosításról és bizalmi szolgáltatásokról, valamint az 1999/93/EK irányelv hatályon kívül helyezéséről (HL L 257., 2014.8.28., 73. o.).